Անդրեյ Դավիդյան

Անդրեյ Սերգեյի Դավիդյան (, ), հայազգի ռուս երգիչ, ռոք երաժիշտ։

Կենսագրություն 
Անդրեյ Դավիդյանը ծնվել է 1956 թվականի հունվարի 30-ին Մոսկվայում, օպերային երգիչ Սերգեյ Դավիդյանի և դաշնակահարուհի Զլատա Սերգեևնայի ընտանիքում։ Երեք տարեկան հասակից հետաքրքրվել է երաժշտությամբ։ Սովորել է Մոսկվայի թիվ 152 դպրոցում, ուր հիմնականում այցելում էին ստեղծագործական ընտանիքների երեխաներ։ Երաժշտության հանդեպ սերը ժառանգել է հորից, մանկուց նախընտրել է ռիթմը, հատկապես հարվածային գործիքները։  8-րդ դասարանում ընկերների հետ հիմնել է երաժշտական խումբ։ Դպրոցն ավարտելուց հետո Անդրեյ Դավիդյանը որոշել է ընդունվել թատերական ինստիտուտ, սակայն չի հաջողվել քննությունները հանձնել։ Փորձել է ընդունվել դրամատիկական դպրոց Եֆիմ Շիֆրինի հետ, սակայն երկուսն էլ մրցույթը չեն հաղթահարել։ 1973 թվականին Անդրեյը միացել է «Високосное лето» ռոք խմբին, որը հիմնադրել են կիթառահար-վոկալիստ Ալեքսանդր Սիտկովեցկին և ստեղնաշարահար Քրիս Կելմին։  Խմբի ստեղծումից մեկ տարի անց Անդրեյը մեկնել է բանակ։ Թատերական բուհ ընդունվելու անհաջող փորձից հետո Դավիդյանն ավարտել է Ասիայի և Աֆրիկայի երկրների ինստիտուտը և դարձել թարգմանիչ, ուսումնասիրել է արաբերեն, անգլերեն և ֆրանսերեն։

Բանակում ծառայելուց հետո Անդրեյը միացել է «Добровольное общество» (Կամավոր ընկերություն) երաժշտական խմբին, որտեղ կատարել է Deep Purple-ի, Led Zeppelin-ի և Grand Funk Railroad-ի երգերի քավեր տարբերակները։ 1977 թվականին Դավիդյանը այլ երաժիշտների հետ հիմնել է «Վիկտորիա» խումբը, եղել է Աֆրիկայում, շրջագայել Եգիպտոսում և Ալժիրում։ Հայրենիք վերադառնալուց հետո աշխատել է Ռուսաստանի պետական նվագախմբում։ 1979 թվականին Դավիդյանը դարձել է «Рок-Ателье» խմբի վոկալիստ, որը համագործակցում էր «Լենկոմ» թատրոնի հետ։ Համագործակցության արդյունքում բեմադրվել է «Յունոնա և Ավոս» ռոք-օպերան։ 1987 թվականին երգչին ժողովրդականություն է բերել «Замыкая круг» երգը։ 1993 թվականին Դավիդյանը հիմնել է Sound Cake խումբը, որին նվիրել է իր ստեղծագործական 20 տարիները, կատարել է ջազային, ռոքային և սոուլ ոճի երգեր։ Նախքան «Ռուսաստանի ձայնը» երաժշտական նախագծին մասնակցելը, Դավիդյանը շարունակել է ստեղծագործական գործունեություն, սակայն որևէ ալբոմ չի թողարկել։ 2012 թվականի աշնանը մասնակցել է «Ռուսաստանի ձայնը» երաժշտական նախագծին, որտեղ կատարել է «Georgia on my mind» երգը։ Նախագծին մասնակցելիս պարբերաբար հանդես է եկել համերգների, ստեղծագործական երեկոների  ժամանակ։

Անձնական կյանք 
Անդրեյ Դավիդյանն ամուսնացել է 3 անգամ։ Ունի երեք դուստր՝ Մարիա, Լիզա, Կատյա։ Կատյան ավարտել է երաժշտական դպրոցը,  մասնակցել է «Ռուսաստանի ձայն։ Երեխաներ» նախագծին։ Կատյայի մայրը՝ Աննա Աբրամոչկինան, Sound Cake խմբի վոկալիստն է։ Կյանքի վերջին տարիներին ապրել է դիզայներ Վիկտորյա Կոլոսի հետ։

Մահ 
2016 թվականի նոյեմբերի 11-ին 60-ամյա երաժիշտը վատ զգացողության պատճառով հետազոտվել է Բոտկինսկի հիվանդանոցում։ Բժիշկներն ախտորոշել են իշեմիկ ինսուլտ։ Մահացել է 2016 թվականի նոյեմբերի 13-ին, հուղարկավորությունը կատարվել է նոյեմբերի 16-ին։

Ծանոթագրություններ

Արտաքին հղումներ 
Անդրեյ Դավիդյան. «Գալիս եմ Երևան՝ հայ հանդիսատեսի հետ հույզերովս կիսվելու»

Ռուս երգիչներ